CELEX: 62018TN0756
Language: sk
Date: 2018-12-28 00:00:00
Title: Vec T-756/18: Žaloba podaná 28. decembra 2018 – AG/Europol

11.3.2019   
            
            
               SK
            
            
               Úradný vestník Európskej únie
            
            
               C 93/67
            
         
      Žaloba podaná 28. decembra 2018 – AG/Europol
      (Vec T-756/18)
      (2019/C 93/87)
      Jazyk konania: nemčina
      
         Účastníci konania
      
      
         Žalobca: AG (v zastúpení: C. Abrar, Rechtsanwältin)
      
         Žalovaná: Agentúra Európskej únie pre spoluprácu v oblasti presadzovania práva (Europol)
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil implicitné rozhodnutie žalovanej o zamietnutí sťažnosti žalobcu z 2. júla 2018,
               
            
                  —
               
               
                  nariadil žalovanej, aby vo vzťahu k žalobcovi vydala riadne odôvodnené a zákonné rozhodnutie týkajúce sa jeho nároku na účasť na dôchodkovom fonde Europolu, ako aj
               
            
                  —
               
               
                  uložil žalovanej povinnosť nahradiť všetky trovy konania.
               
            
         Dôvody a hlavné tvrdenia
      
      Žaloba je založená na týchto dôvodoch.
      
                  1.
               
               
                  Prvý žalobný dôvod: všeobecné porušenie povinnosti odôvodnenia
                  
                              —
                           
                           
                              V rámci prvého žalobného dôvodu sa vytýka, že žalobcova žiadosť, pokiaľ ide o i) vydanie správneho aktu, ktorým žalovaná uplatňuje rozhodnutie (EÚ) 2015/1889 (1) na žalobcu, a ii) odôvodnenie tohto správneho aktu spolu s vysvetlením, prečo bola významná časť aktív dôchodkového fondu prevedená na členské štáty, bola implicitne zamietnutá.
                           
                        
                              —
                           
                           
                              V tejto súvislosti sa uvádza, že žalovaná porušila svoje povinnosti vyplývajúce zo zásad dobrej európskej administratívnej praxe a článku 296 ZFEÚ. Žalobca má záujem na konaní aj preto, lebo len odôvodnené rozhodnutie týkajúce sa jeho práv vo vzťahu k dôchodkovému fondu Europolu mu umožní posúdiť zákonnosť prevedenia a uplatniť si prípadné ďalšie nároky.
                           
                        
            
                  2.
               
               
                  Druhý žalobný dôvod: incidenčné preskúmanie rozhodnutia (EÚ) 2015/1889
                  
                              —
                           
                           
                              V rámci druhého žalobného dôvodu sa tvrdí, že domnelý základ chýbajúceho rozhodnutia by sa mohol v rámci právneho preskúmania navyše javiť ako výsledok nesprávneho posúdenia, a teda ako protiprávny. V tomto ohľade je obzvlášť potrebné objasniť, prečo boli významné časti dôchodkového fondu prevedené na členské štáty EÚ.
                           
                        
                              —
                           
                           
                              Okrem toho sa uvádza, že Všeobecný súd by mohol v záujme hospodárnosti konania a s cieľom vyhnúť sa prípadnému ďalšiemu súdnemu konaniu upozorniť žalovanú na protiprávnosť rozhodnutia (EÚ) 2015/1889, keďže vzhľadom na neexistenciu odôvodneného rozhodnutia nemožno vykonať incidenčné preskúmanie tohto rozhodnutia.
                           
                        
            
         (1)  Rozhodnutie Rady (EÚ) 2015/1889 z 8. októbra 2015 o zrušení dôchodkového fondu Europolu (Ú. v. EÚ L 276, 2015, s. 60).